b'\n_START_ARTICLE_\nKonqueror\n_START_SECTION_\nUporabni\xc5\xa1ki vmesnik\n_START_PARAGRAPH_\nKonquerorjev uporabni\xc5\xa1ki vmesnik je podoben Microsoft Internet Explorerju, vendar je mnogo bolj nastavljiv. Njegova posebnost so \xc5\xa1tevilni pulti in orodne vrstice, ki jih lahko sami spreminjamo, dodajamo ali pa celo napi\xc5\xa1emo svojo. Pulti se spreminjajo tudi glede na uporabo Konquerorja; ko brskamo po internetu, imamo pult z zgodovino in z zaznamki, ko pa upravljamo datoteke, imamo navoljo pult za upravljanje datotek ipd._NEWLINE_Navigacijske funkcije (nazaj, naprej, gor, dol, zgodovina, itd.) so na voljo vedno. Veliko tipkovni\xc4\x8dnih bli\xc5\xbenjic lahko nastavimo sami._NEWLINE_Z razli\xc4\x8dico 3.1 Konqueror podpira tudi brskanje z zavihki.\n_START_SECTION_\nSpletni brskalnik\n_START_PARAGRAPH_\nKonqueror je razvit tudi kot spletni brskalnik. Za jezik HTML uporablja vstavek KHTML, podpira JavaScript, Javo, CSS, SSL in druge odprte standarde._NEWLINE_Ker je Konqueror modularne narave, je lahko namesto KHTML kot knji\xc5\xbenice za izrisovanje spletnih strani uporabljen Mozillin Gecko. Vstavek se imenuje \xc2\xbbkmozilla\xc2\xab\xc2\xa0in je na voljo v paketu \xc2\xbbkdebindings\xc2\xab._NEWLINE_Konqueror nudi tudi iskalnik do katerega dostopamo tako, da v nastavitvah dodamo povezavo do iskalnika (npr. http://sl.wikipedia.org/wiki/Posebno:Search?search=\\{@} za Wikipedijo). Privzet iskalnik je Google._NEWLINE_Slabost Konquerorja je slaba podprtost predstavnostnih standardov, tako je video datoteke QuickTime, animacije Flash ali dokumente PDF mo\xc5\xbeno odpreti le z uporabo zunanjega programa, ki le-te formate bere. Iz tega razloga je bil razvit modul za uporabo vti\xc4\x8dnikov, ki stvar poenostavijo, saj omogo\xc4\x8da uporabo vti\xc4\x8dnikov iz Firefoxa.\n_START_SECTION_\nUpravljalnik datotek\n_START_PARAGRAPH_\nS Konquerorjem je mo\xc5\xbeno upravljati tudi datoteke na trdem disku. Do datotek se dostopa prek lokacijske vrstice. Na voljo je ve\xc4\x8d prednalo\xc5\xbeenih razporeditev informacij, ki jih lahko urejamo. Stisnjene datoteke (arhivi zip, tar, ipd.) se lahko raz\xc5\xa1iri s klikom na ikono, brez neposredne uporabe zunanjega programa. Datoteke je mo\xc5\xbeno ogledovati, jih kopirati, premikati, brisati in preimenovati. Konqueror ima tudi podatkovno stransko vrstico (glej sliko), ki nam poka\xc5\xbee podatke in dejanja. V KDE 4 je Konqueror kot upravljalnika datotek nadomestil mo\xc4\x8dno poenostavljen Dolphin.\n_START_SECTION_\nOgledovalnik datotek\n_START_PARAGRAPH_\nKonqueror odpre razli\xc4\x8dne programe za delo z datotekami in jih prika\xc5\xbee znotraj okna. Program, ki je odprt v Konquerorju, pa prika\xc5\xbee odprto datoteko. Tako si je, na primer, mogo\xc4\x8de ogledati slike, besedilne dokumente, glasbene ali video datoteke v Konquerorju.\n_START_SECTION_\nPlatforma\n_START_PARAGRAPH_\nKonqueror je prvotno narejen za Linux, vendar je na voljo tudi za operacijske sisteme podobne Unixu, kot so BSD, Solaris in Mac OS X. Od razli\xc4\x8dice 4.0 naprej je mo\xc5\xbena tudi uporaba v okolju Windows, vendar z omejeno podporo.'